ئۇ 1991 - يىلى ئوقۇش پۈتتۈرۈپ شۇ يىلى تۇنجى قېتىم «رونا ماركىلىق جۈسەي مانتىسى» ناملىق ئىتوتنى يېزىپ سەھنىدە ئوينىغان ھەم تاماشىبىنلارنىڭ قىزغىن ئالقىشىغا ئېرىشكەن. ئۇ بۇ مۇۋەپپەقىيىتىنى كۆرۈپ ئىتوت ئويناشقىلا ئەمەس، بەلكى ئىتوت يېزىشقا ھەۋەس قىلىدىغان، تۇرمۇشنى چوڭقۇر كۆزىتىدىغان بىر ئادەتنى يېتىلدۈرگەن. شۇ يىلى ئۇ ئۇيغۇر خەلق چۆچەكلىرى ئىچىدىكى «گاسنىڭ كېسەل يوقلىشى» ناملىق چۆچەكنى ئۆزگەرتىپ «گاس كۈيئوغۇل» ناملىق ئىتوتىنى يازغان. بۇمۇ تاماشىبىنلاردا ناھايىتى ياخشى ئىنكاسلارنى قوزغىغان، كېيىن ئۇ يەنە «ئۇچرىشىش»، «ناباب دوختۇر، كاج بىمار»، «يېرىم دىدار»، «ئۆزۈم تاپقان بالاغا نەگە باراي داۋاغا»، «ئوغلۇمنىڭ تويى»، «تىلنىڭ سۆڭىكى يوق»، «ھەۋەسكارنىڭ ھەۋىسى» قاتارلىق كۆپلىگەن ئىتوت يېزىپ سەھنە، تېلېۋىزىيە ئىستانسىسىلىرى ۋە VCD پلاستىنكىلىرى ئارقىلىق تاماشىبىنلار بىلەن يۈز كۆرۈشتۈرگەن . بۇلارنىڭ ئىچىدە «رونا ماركىلىق جۈسەي مانتىسى»، «ھەۋەسكارنىڭ يېڭى ھەۋىسى»، «تۇماق سېتىش»، «يىراقتىكى موللا-داموللا»، «تىلنىڭ سۆڭىكى يوق»، «ئاجايىپ چۈش» قاتارلىق ئىتوتلىرى ئاساسەن مۇۋەپپەقىيەتلىك يېزىلىپ، تاماشىبىنلار ئارىسىدا زور تەسىر قوزغىغان.
LOC: چۆچەكنى